নওগাঁ, ২৫ জুন (শীর্ষ নিউজ ডটকম): নওগাঁর রাণীনগর উপজেলার কাশিমপুর ইউনিয়নের পরাজিত চেয়ারম্যান প্রার্থী ইব্রাহিমের ছেলে ও ভাতিজার হাতে বিজয়ী প্রার্থী মো. মোকলেছুর রহমান বাবুর সমর্থক গুরুতর জখম হয়েছেন। আহত জাহাঙ্গীর আলম রাণীনগর সদর হাসপাতালে চিকিৎসাধীন রয়েছেন।  প্রত্যক্ষদর্শী ও এলাকাবাসী জানায়, কাশিমপুর ইউনিয়নের চকমনু গ্রামের মৃত ছবেদ আলীর পুত্র মো. জাহাঙ্গীর আলম (৩৮) আজ  শনিবার সকালে স্থানীয় ত্রিমহোনী বাজারে যায়। বাজার শেষে বাড়ি ফেরার পথে ওই ইউনিয়নের পরাজিত চেয়ারম্যান প্রার্থী মো. ইব্রাহিমের ৩ ছেলে- মুনছুর, বাঘা, পল্টু ও ভাতিজা পিন্টু জাহাঙ্গীরের পথ রোধ করে তার কাছে কৈফিয়ত চায়। তারা বলে, কেন সে ইব্রাহিমকে ভোট না দিয়ে বিজয়ী প্রার্থী মোখলেছুর রহমান বাবুকে ভোট দিয়েছে? তর্কবিতর্কের এক পর্যায়ে জাহাঙ্গীর চলে আসার চেষ্টা করলে রাস্তার পাশে পড়ে থাকা কাঠের বাটাম দিয়ে তারা জাহাঙ্গীরের মাথায় ও শরীরের বিভিন্ন জায়গায় এলোপাতাড়ি আঘাত করে। মাথায় প্রচণ্ড আঘাত লাগার ফলে জাহাঙ্গীর অজ্ঞান হয়ে  মাটিতে লুটিয়ে পরে। তারা রাস্তার উপর আহত জাহাঙ্গীরকে ফেলে রেখে বীর দর্পে চলে যায়। পরে এলাকার লোকজন অজ্ঞান অবস্থায় তাকে রাণীনগর উপজেলা হাসপাতালে ভর্তি করে।  এ ব্যাপারে আহত জাহাঙ্গীরের বড় ভাই আবেদ আলী বাদী হয়ে রাণীনগর থানায় মামলা করতে গিয়েছে বলে পরিবারের পক্ষ থেকে জানানো হয়। এদিকে রাণীনগর থানার ওসি মো, শাহারিয়ার খাঁন বলেন, বিকেল ৬টা পর্যন্ত কেউ থানায় মামলা করতে আসেনি। আসলে মামলা নেয়া হবে বলে জানান তিনি।  (শীর্ষ নিউজ ডটকম/প্রতিনিধি/শাসি/২০.১৫ ঘ.)